SKRIFTLIG FORESPØRGSEL E-2800/01

af María Sornosa Martínez (PSE) til Kommissionen

(9. oktober 2001)

Om: Bebyggelse på øen Tabarca i Alicante-provinsen (Spanien), et område af fællesskabsbetydning og særligt fuglebeskyttelsesområde

Øen Tabarca figurerer efter Spaniens forslag til det kommende Natura 2000-net som et område af fællesskabsbetydning og et særligt fuglebeskyttelsesområde. Grundene til, at Tabarca er blevet udvalgt, er øens meget rige fauna og flora, som er omfattet af spansk lovgivning og EU-bestemmelser, navnlig de store posidoniabevoksninger, som findes her.

Sidste år indførte den selvstyrende region Valencias højeste retsinstans et moratorium for opførelse af seks bungalower på øen, idet disse ville berøre kystlinjen, lige som de ville udgøre en risiko for det beskyttede område. Til trods for, at det spanske miljøministerium i en rapport er gået imod den nye særlige plan for Tabarca, som er udarbejdet af Alicantes bystyre, og ifølge hvilken bebyggelse på kyste er tilladt, fortsættes arbejdet med opførelsen af bungalowerne.

Hvordan vil Kommissionen forholde sig over for de spanske myndigheder for at sikre bevarelsen af Tabarca, der af Spanien er blevet udpeget til at indgå blandt områderne af fællesskabsbetydning og som særligt fuglebeskyttelsesområde?

Kan Kommissionen give en orientering om det biogeografiske seminar for Middelhavsregionen, som den omtalte i sit svar E-1253/01(1)? Kan Kommissionen allerede nu tage stilling til, om de spanske forslag om beskyttelsen af levestedet posidionia-bevoksninger i det foreliggende tilfælde ved kysten i Alicante-provinsen er fyldestgørende?

(1) EFT C 340 E af 4.12.2001, s. 205.

Svar afgivet på Kommissionens vegne af Margot Wallström

(28. november 2001)

1. Det skal påpeges, at øen Tabarca og dennes havmiljø siges at frembyde nogle særdeles fine Posidonia-bevoksninger på den spanske kyst. Dette naturområde er af de spanske myndigheder blevet foreslået som lokalitet af fællesskabsbetydning, som vil kunne indgå i Natura 2000-nettet i henhold til Rådets direktiv 92/43/EØF(1) af 21. maj 1992 om bevaring af naturtyper samt vilde dyr og planter.

Kommissionen kender intet til det projekt, det ærede medlem omtaler, og dettes mulige indvirkning på lokaliteten. Kommissionens tjenestegrene har derfor henvendt sig til de spanske myndigheder for at få deres bemærkninger til de fremførte forhold samt fastslå, om det pågældende projekt kan forventes at få en betydelig indvirkning på den pågældende lokalitet under hensyn til målsætningerne for direktiv 92/43/EØF, i hvilket tilfælde den vil anvende den procedure, der er fastsat i direktivets artikel 6.

2. Som allerede anført i svaret på det ærede medlems skriftlige forespørgsel E-1253/01 tjener de biogeografiske seminarer hovedsageligt til at fastslå, om medlemsstaterne har indgivet deres komplette nationale lister i lyset af målsætningerne for direktiv 92/43/EØF. Det er først efter drøftelserne under seminarerne, at Kommissionen vil kunne opstille listerne over lokaliteter af fællesskabsbetydning, som derefter eventuelt kan vedtages.

For så vidt angår naturtypen Posidonia-bevoksninger (Posidonion oceanicae), var en af konklusionerne fra det første seminar vedrørende Middelhavsområdet, at det var nødvendigt at forbedre den geografiske repræsentation af denne naturtype i Frankrig og tilføje nye lokaliteter med henblik på at sikre en tilstrækkelig repræsentation i Spanien. Det skal understreges, at det andet biografiske seminar vedrørende Middelhavsregionen efter planerne skal finde sted i juli 2002.

(1) EFT L 206 af 22.7.1992.